ମେଘ ବରଷଇ ଟପର ଟପର
<poem> 
ମେଘ ବରଷଇ ଟପର ଟପର 
କେଶୁର ମାଇଲା ଗଜା,
କେଉଁ ରାଇଜରେ ରହିଲେ ମୋ ରଜା
ତେଲିଙ୍ଗି ବାଇଦ ବଜା ।

ମେଘ ବରଷଇ ଟପର ଟପର
ସୁଅରେ ବହଇ ପାଣି 
ପାଣିରେ ଡାକନ୍ତି କେଁ-କଟର ହୋ
ବେଙ୍ଗ ଓ ବେଙ୍ଗୁଲୀ ରାଣୀ ।

ନୂଆପାଣି ପାଇ ଦାଣ୍ଡେ ଦୂବଘାସ
ଚକାଚକା କଅଁଳିଲା
ନାଲି ଗୁଲୁଗୁଲୁ ପାଟଶାଢ଼ି ପିନ୍ଧି 
ସାଧବବୋହୂ ହସିଲା ।

ଅଳତା ସମାନ ରକତ ବନର
ଓଳିପାଣି ପଡ଼େ ତଳେ 
ତଳ ପାଣି ସଙ୍ଗେ ମିଶିଗଲା ବେଳେ
ମୋତିଫୁଲ ପରି ଝଳେ ।

ପାଣିରେ ଫୁଟକା ଫୁଟିଯାଏ ଭାସି
କ୍ଷଣକେ କାହିଁ ଉଭାଏ 
'ସାଧବଘରର ବୋହୂ ବୁଡ଼ିମଲା'
ବୋଲି ନାଚନ୍ତି ପିଲାଏ ।

ନୂଆପାଣି ପାଇ ଫୁଟିଉଠେ ଛତୁ 
ହୁଙ୍କା ବାଲିଅରା ବିଲେ 
ସକାଳୁ ଉଠିଣ ଚାଙ୍ଗଡ଼ା ଧରିଣ 
ପିଲାଏ ଛତୁ ତୋଳିଲେ ।
</poem>